વર્લ્ડ ટુર પર જઈને પણ જે પેરિસમાં પાતરા અને વેનિસમાં વેઢમી શોધે એ ગુજરાતી. એટલે જ અમેરિકામાં ફરવા જઈએ એટલે આપણને ફૂડ સંબંધિત તકલીફ પડે. એમાં વેજીટેરિયન હોય એમની તો દશા જ બેસી જાય. ગુજરાતી બંધુઓ તો વેજીટેરીયન જ હોય ને પાછાં? એકવાર અમેરિકન એરલાઈનમાં અમે વેજીટેરીયન ફૂડ લખાવ્યું હતું તો ભાત અને બાફેલી ફણસી ખાવા મળી હતી. તો અમેરિકામાં અભ્યાસ દરમિયાન એક સબ્જેક્ટનું ફાઈનલ પ્રેઝન્ટેશન અને ડીનર અમારા પ્રોફેસરે એમનાં ઘેર ગોઠવ્યું હતું, જેમાં પ્રોફેસરે પોતે બાર્બેક્યુ રાંધ્યું હતું. અમારા જેવા બે-ચાર ઇન્ડિયન સ્ટુડન્ટ્સ ગ્રુપમાં હોવાથી વેજીટેરીયન આઇટમ્સ (બોલે તો બ્રેડ અને બાફેલા શાકભાજી!) પણ હતી. પણ ખરું આશ્ચર્ય ત્યારે થયું જયારે અમે વેજીટેરીયન છીએ એવું જાણવા મળ્યું એટલે ‘ડુ યુ ઇટ ચિકન?’, અને ‘ડુ યુ ઇટ સી ફૂડ?’ જેવા પ્રશ્નો અમેરિકન મિત્રોએ પૂછ્યા. એમને એવું કે ચિકન કે ફીશ એ વેજીટેરીયન છે. એટલે જ તો અમને આ પોઠીયા જેવા અમેરિકન સહપાઠીઓ ને લઈને એવો પ્રશ્ન થયો છે કે ‘આ લોકોએ આટલી પ્રગતિ કેવી રીતે કરી હશે?’